Үндэсний зохицуулах зөвлөлийн 97 дахь

хурлаар хэлэлцэн батлав.

**ХДХВ/ДОХ БОЛОН СҮРЬЕЭТЭЙ ТЭМЦЭХ**

**ГЛОБАЛЬ САНГИЙН МОНГОЛ ДАХЬ ҮНДЭСНИЙ**

**ЗОХИЦУУЛАХ ЗӨВЛӨЛИЙН ДҮРЭМ**

/Шинэчилсэн найруулга/

2023 оны 8 дугаар Улаанбаатар

сарын 31-ний өдөр хот

**НЭГДҮГЭЭР БҮЛЭГ**

**НИЙТЛЭГ ҮНДЭСЛЭЛ**

**Нэг.Дүрмийн зорилт**

1.1. Энэхүү дүрмийн зорилт нь Монгол Улсын Засгийн газар, ХДХВ/ДОХ, сүрьеэ, хумхаа өвчинтэй тэмцэх Глобаль сан /цаашид Глобаль сан гэх/-гийн хооронд асуудлаар байгуулсан гэрээ, Глобаль сангийн зүгээс төсөл хэрэгжүүлэгч улс орнуудад тавигддаг шаардлагыг үндэслэн ДОХ, сүрьеэтэй тэмцэх үндэсний хариу арга хэмжээнд дэмжлэг үзүүлэх чиг үүрэг бүхий орон тооны бус салбар дундын төлөөллөөс бүрдсэн Үндэсний зохицуулах Зөвлөлийн үйл ажиллагааны зарчим, эрх, үүрэг, удирдлага, зохион байгуулалт, үйл ажиллагаатай холбоотой харилцааг зохицуулахад оршино.

**Хоёр.Хууль эрх зүйн үндэслэл**

2.1. Төрийн болон төрийн бус байгууллага, хувийн хэвшил, иргэдийн төлөөллөөс бүрдсэн Үндэсний зохицуулах зөвлөл /цаашид “Зөвлөл” гэх/ нь Глобаль сангаас тавьсан шаардлага, зөвлөмжид нийцүүлэн Монгол Улсын Үндсэн хууль, бусад хууль тогтоомж болон энэ дүрмийг удирдлага болгоно.

**Гурав.Үндэсний зохицуулах зөвлөлийн үйл ажиллагааны**

**зарчим**

3.1. Үндэсний зохицуулах зөвлөл үйл ажиллагаандаа дараах зарчмыг баримтална:

3.1.1. хууль дээдлэх;

3.1.2. шударга байх;

3.1.3. ил тод байх;

3.1.4. жендэрийн мэдрэмжтэй байх;

3.1.5. төрийн болон төрийн бус байгууллага, хувийн хэвшил, иргэдийн оролцоог тэнцвэртэй хангах;

3.1.6. дүрэмд заасан болзол, журмын дагуу иргэд тус зөвлөлд орох адил тэгш боломжтой байх;

3.1.7. мэргэшсэн, тогтвортой байх.

3.2. Зөвлөлийн бүрэлдэхүүнд холбогдох бүх салбарын төлөөллийг оруулна.

3.3. Зөвлөлийн бүрэлдэхүүнд оруулах төрийн бус байгууллагын төлөөллийг холбогдох шүхэр /сүлжээ, нэгдсэн холбоо гэх мэт/ байгууллага нь ил тод зарчмаар шалгаруулж баримтжуулсан байна.

3.4. Зөвлөл ил тод, хариуцлагатай, хүртээмжтэй байдал болон олон нийтийн оролцоог хангах зарчмыг удирдлага болгон ашиг сонирхлын зөрчлөөс урьдчилан сэргийлэх, тэмцэх бодлогын баримт бичгийг дагаж мөрдөнө.

**Дөрөв.Үндэсний зохицуулах зөвлөлийн зорилго,**

**үйл ажиллагааны үндсэн чиг үүрэг**

4.1. Зөвлөл нь Монгол Улсад ДОХ, сүрьеэтэй тэмцэх Глобаль сангийн дэмжлэгтэй төсөл хөтөлбөрийг зохицуулах зорилготой үндэсний хэмжээний, салбар дундын оролцоог хангасан механизм юм.

4.2. Зөвлөлийн зорилго нь Глобаль сангийн дэмжлэгтэйгээр Монгол Улсад хэрэгжиж байгаа төслийн зорилтуудыг ДОХ, сүрьеэтэй тэмцэх үндэсний стратеги, хөтөлбөр, мөн цар тахлын бэлэн байдал, хариу арга хэмжээ, гадаадын зээл тусламжийн үр өгөөжийг нь дээшлүүлэхэд чиглэгдсэн хүчин чармайлттай уялдуулан тогтвортой байдлыг дэмжиж ажиллана.

4.3. Зөвлөлийн үндсэн чиг үүрэг нь ДОХ, сүрьеэ өвчинтөй тэмцэх үндэсний хариу арга хэмжээг эрчимжүүлэх зорилгоор Глобаль Санд төслийн санал боловсруулж өргөн мэдүүлэх үйл ажиллагааг зохион байгуулах, батлах, төслийг хэрэгжүүлэх явцад ерөнхий хяналт хийх, шаардлагатай тохиолдолд санал, зөвлөмж боловсруулж Засгийн газар, Үндсэн хүлээн авагчид хүргэх, Глобаль санд уламжилж ажиллана.

**ХОЁРДУГААР БҮЛЭГ**

**ҮНДЭСНИЙ ЗОХИЦУУЛАХ ЗӨВЛӨЛИЙН БҮТЭЦ,**

**БҮРЭЛДЭХҮҮН**

**Тав.Үндэсний зохицуулах зөвлөлийн бүтэц**

5.1. Зөвлөл нь дарга, дэд дарга, үндсэн гишүүн, орлогч гишүүн, Гүйцэтгэх хороо, Хяналтын хороо, Ашиг сонирхлын зөрчлийг зохицуулах хороо, шаардлагатай тохиолдолд түр хороо байгуулж ажиллана.

**Зургаа.Үндэсний зохицуулах зөвлөлийн бүрэлдэхүүн**

6.1. Зөвлөл 19 гишүүний бүрэлдэхүүнтэй байна.

6.2. Зөвлөлийн бүрэлдэхүүнд дараах салбарын болон байгууллагын төлөөлөл байна:

6.2.1. Дараах төрийн байгууллагыг төлөөлсөн тус бүр 1 хүн:

6.2.1.1. Үндэсний аюулгүй байдлын Зөвлөл нь;

6.2.1.2. Засгийн газрын Хэрэг эрхлэх газар;

6.2.1.3. Монгол Улсын Хүний эрхийн Үндэсний Комисс;

6.2.1.4. Нийслэлийн Засаг даргын Тамгын газар

6.2.1.5. Эрүүл мэндийн асуудал эрхэлсэн төрийн захиргааны

төв байгууллага;

6.2.1.6. Эдийн засаг, хөгжлийн бодлого төлөвлөлтийн асуудал

эрхэлсэн төрийн захиргааны төв байгууллага;

6.2.1.7. Хөдөлмөр, нийгмийн хамгааллын асуудал эрхэлсэн

төрийн захиргааны төв байгууллага;

6.2.1.8. Боловсролын асуудал эрхэлсэн төрийн захиргааны төв

байгууллага;

6.2.2. Дараах чиглэлээр үйл ажиллагаа явуулдаг төрийн бус

байгууллагын төлөөлөл тус бүр 1 хүн:

6.2.2.1. Сүрьеэтэй тэмцэх;

6.2.2.2. ХДХВ, ДОХ өвчинтэй тэмцэх;

6.2.2.3. Эрсдэлт бүлгийн хүн амын эрхийг хамгаалах;

6.2.2.4. Хүүхэд болон залуучуудын эрхийн асуудлаар.

6.2.3. Хөдөлмөр нийгмийн зөвшлийн түншлэгч байгууллагын 1 төлөөлөл;

6.2.4. ХДХВ/ДОХ, сүрьеэгийн халдварт өртсөн эсвэл эрсдэлт

бүлгийн хүн амын дараах 2 төлөөлөл:

6.2.4.1. ХДХВ-ийг даван туулж буй 1 иргэн;

6.2.4.2. Сүрьеэг даван туулсан 1 иргэн.

6.2.5. Хэвлэл мэдээллийн салбарын 1 төлөөлөл;

6.2.6. Олон талт хамтын ажиллагааны дараах байгууллагын тус бүр 1

төлөөлөл:

6.2.6.1 ДЭМБ-ын төлөөлөл

6.2.6.2 Олон улсын хөгжлийн түнш байгууллага эсвэл НҮБ-ын

харьяа байгууллагууд

6.2.7. Хувийн хэвшлийн байгууллагын 1 төлөөлөл.

**Долоо.Үндэсний зохицуулах зөвлөлийн бүрэлдэхүүнийг**

**сонгох**

7.1. Зөвлөлийн бүрэлдэхүүнийг сонгоход дараах зарчмыг баримтална:

7.1.1. хүйсийн тэнцвэртэй байдлыг эрхэмлэж, хүйсийн харьцаанд эмэгтэйчүүдийн төлөөллийг 40 хувиас доошгүй байхаар зохицуулах;

7.1.2. үндсэн гишүүн бүр орлогч гишүүнтэй байх;

7.1.3. төрийн байгууллагын төлөөллөөр холбогдох газар болон албаны дэд дарга, дарга ба түүнээс дээш албан тушаалтныг үндсэн болон орлогч гишүүний хамт томилох;

7.1.4. Салбар хүлээн авагч байгууллагын төлөөллийг Зөвлөлийн гишүүнээр сонгохгүй;

7.1.5. Үндсэн хүлээн авагч байгууллагын төлөөлөл нь Зөвлөлийн гишүүнээр сонгогдох боломжтой бөгөөд ингэхдээ төслийн ашиг шимийг шууд хүртэх албан тушаалтан бус байх бөгөөд болзошгүй ашиг сонирхлын зөрчлийг зохицуулах журмыг хүлээн зөвшөөрч баталгаажуулсан байх.

7.2. Зөвлөлд салбарын болон байгууллагын төлөөллийг хоёр жилийн хугацаагаар сонгоно. Тухайн салбар, байгууллага нь төлөөллийнхөө хугацааг дахин нэг удаа улируулан сунгаж болно.

7.3. Зөвлөлийн бүрэлдэхүүнд орох төлөөллийг нэр дэвшүүлэхдээ ил тод байдлыг хангаж, тухайн байгууллага болон салбараа бүрэн төлөөлж чадахуйц хүнийг нэр дэвшүүлсэн тухай хурлын тэмдэглэл болон саналыг албан бичгээр ирүүлнэ.

7.4. Зөвлөлийн дарга, дэд даргыг Зөвлөлийн гишүүд дотроосоо сонгох бөгөөд уг асуудлыг Зөвлөлийн хуралд оролцсон гишүүдийн 51% ба түүнээс дээш саналаар нууц санал хураалтаар шийдвэрлэнэ.

7.5. Зөвлөлийн дарга, дэд даргыг өөр өөр салбарын төлөөлөлөөс сонгоно.

7.6. Тухайн салбар нь тодорхой шалтгааны улмаас Зөвлөлийн бүрэлдэхүүнд сонгосон төлөөллөө эргүүлэн татах болон нөхөн сонгох эрхтэй бөгөөд салбарын төлөөллөө эргүүлэн татах болсон үндэслэлийг албан бичгээр тайлбарлан ирүүлэх үүрэгтэй.

7.7. Салбарыг төлөөлсөн гишүүний албан тушаал нь өөрчлөгдсөн тохиолдолд Зөвлөлийн ажлын албанд мэдэгдсэнээр тухайн салбарт шинэ гишүүнээ сонгох нөхцөл бүрдэнэ.

7.8. Зөвлөлийн бүрэлдэхүүний төрийн бус байгууллага, хувийн хэвшил, иргэдийг төлөөлсөн гишүүний бүрэн эрхийн хугацаа дуусгавар болсон тохиолдолд энэ дүрмийн 18.1-д заасан Зөвлөлийн ажлын алба Глобаль сангаас тавьсан шаардлагын дагуу нээлттэй сонгон шалгаруулалт явуулна.

**Найм.Үндэсний зохицуулах зөвлөлийн гишүүний бүрэн эрх, үүрэг**

8.1. Зөвлөлийн гишүүн дараах бүрэн эрхийг хэрэгжүүлнэ:

8.1.1. Зөвлөлийн хурлаар шийдвэр гаргахад идэвхтэй оролцох, санал бодлоо чөлөөтэй илэрхийлэх;

8.1.2. Глобаль сангийн дэмжлэгтэй төсөл болон Зөвлөлийн үйл ажиллагаатай холбоотой баримт бичигтэй танилцах, мэдээлэл авах;

8.1.3. Зөвлөлийн дарга, дэд даргын албан тушаалд сонгогдох, Зөвлөлийн ээлжит бус хурал хуралдуулах талаар санал гаргах, хүндэтгэх шалтгаанаар хуралд оролцох боломжгүй тохиолдолд тайлбар өгөх, тухайн хурлаар хэлэлцэх асуудлаар саналаа боломжит хэлбэрээр өгөх;

8.1.4. Орлогч гишүүнээ өөрийн сонгогдсон салбараас томилон ажлын албанд мэдэгдэх;

8.1.5. Глобаль сангийн дэмжлэгтэй хэрэгжиж байгаа төслийн үйл ажиллагааны хэрэгжилтийг хангах зорилгоор үндсэн хүлээн авагч болон салбар хүлээн авагчид дэмжлэг үзүүлэх;

8.1.6. Санал хүсэлтээ илэрхийлэхдээ бусдын хууль ёсны эрх, нэр төрийг хүндэтгэж харилцах;

8.1.7. Үйл ажиллагаандаа холбогдох хууль тогтоомж, энэ дүрэм болон Зөвлөлөөс 2015 онд баталсан “Ашиг сонирхлын зөрчлийг зохицуулах журам”-ыг мөрдөх;

8.1.8. хуульд болон дүрэмд заасан бусад бүрэн эрх.

8.2. Зөвлөлийн дарга энэ дүрмийн 8.1-д зааснаас гадна дараах бүрэн эрхийг хэрэгжүүлнэ:

8.2.1. Зөвлөлийн хурлыг даргалах;

8.2.2. Зөвлөлийн хурлын тэмдэглэлд гишүүдээс гаргасан саналыг бүрэн гүйцэд тусгасан эсэхийг нягталж хянах;

8.2.3. Зөвлөлийн хурлаас гаргасан шийдвэрийн биелэлтэд хяналт тавих;

8.2.4. Зөвлөлийн үйл ажиллагааны төсвийг төлөвлөх, батлах, хэрэгжүүлэх, тайлагнахад хяналт тавих;

8.2.5. Зөвлөлийг төлөөлөх;

8.2.6. Зөвлөлийн хурлаас болон Зөвлөлийн удирдлагаас Зөвлөлийн гишүүнд өгсөн үүргийн биелэлтэд хяналт тавих;

8.2.7. Зөвлөлийн гишүүдийн мэдлэг, чадварыг дээшлүүлэх зорилгоор хүний эрх, хууль эрх зүй, эрүүл мэндийн тусламж үйлчилгээ зэрэг холбогдох бусад асуудлаар сургалт, уулзалт, хэлэлцүүлгийг мэргэжлийн байгууллагатай хамтран зохион байгуулах;

8.2.8. Зөвлөлийн дарга нь жилд 1 удаа ҮЗЗ-ийн гишүүдийг “чадавхжуулах сургалт”-нд хамруулах, даргалах;

8.2.9. Зөвлөлийн ажлын албаны өдөр тутмын үйл ажиллагааг удирдан чиглүүлэх;

8.2.10. Зөвлөлийн ажлын албаны ажилтантай хөдөлмөрийн гэрээ байгуулах, түүнийг томилох, чөлөөлөх;

8.2.11. Хууль, дүрэмд заасан бусад бүрэн эрх.

8.3. Зөвлөлийн даргад энэ дүрмийн 8.2-т зааснаас бусад нэмэлт эрх олгох, үүрэг хүлээлгэх тохиолдолд энэ дүрэмд нэмэлт, өөрчлөлт оруулж тусгана.

8.4. Зөвлөлийн дэд дарга энэ дүрмийн 8.1-д зааснаас гадна дараах бүрэн эрхтэй байна:

8.4.1. Зөвлөлийн даргын эзгүйд түүнийг орлох;

8.4.2. Зөвлөлийн хурлын шийдвэр болон Зөвлөлийн даргаас өгсөн бусад үүргийг хүлээх.

8.5. Зөвлөлийн гишүүн дараах үүргийг хүлээнэ:

8.5.1. ҮЗЗ-ийн гишүүн нь шийдвэр гаргах үйл явцад хувийн болон өөрийн байгууллагын ашиг сонирхолд нийцүүлэх байр сууринаас хандахгүй.

8.5.2. ҮЗЗ-ийн гишүүн нь төслийн хэрэгжилт, явц, ҮЗЗ-өөс гаргасан шийдвэрийн талаар өөрийн сонгогдсон байгууллага, салбарт мэдээллийг тогтмол хүргэнэ.

8.5.3. Гишүүд нь ҮЗЗ-ийн цахим болон биечлэн оролцохоор зарлагдсан ээлжит хурлуудад төлөөлж буй салбарын байр суурийг илэрхийлсэн санал өгөх.

8.5.4. Гишүүд нь ҮЗЗ-ийн цахим болон биечлэн оролцохоор зарлагдсан ээлжит хурлуудад оролцох үүрэгтэй бөгөөд хүндэтгэн үзэх шалтгаанаар оролцох боломжгүй болсон тохиолдолд урьдчилан мэдэгдэж, орлогч гишүүнээ заавал оролцуулах арга хэмжээг авна.

8.5.5. Гишүүд нь жилд 1 удаа “чадавхжуулах сургалт”-нд хамрагдах үүрэгтэй бөгөөд хүндэтгэн үзэх шалтгаанаар оролцох боломжгүй болсон тохиолдолд урьдчилан мэдэгдэж, орлогч гишүүнээ заавал оролцуулах арга хэмжээг авна.

8.5.6. Дээрх 8.5.4. заалтаас бусад тохиолдолд тухайн хурлын хэлэлцэх асуудалтай танилцаж шийдвэр гаргах, шаардлагатай тохиолдолд саналаа бичгээр ирүүлнэ.

**Ес.Зөвлөлийн гишүүн, дарга, дэд даргын бүрэн эрх**

**дуусгавар болох**

9.1. Зөвлөлийн гишүүний бүрэн эрх дараах тохиолдолд дуусгавар болно:

9.1.1. төлөөлж байгаа салбар, байгууллагад ажил, албан тушаал эрхлэхээ больсон;

9.1.2. хүндэтгэн үзэх шалтгаангүйгээр Зөвлөлийн хуралд 2 удаа ирээгүй;

9.1.3. дарга, дэд дарга, гишүүнээсээ татгалзах хүсэлтээ гаргасан;

9.1.4. ашиг сонирхлын зөрчил илэрсэн.

9.2. Зөвлөлийн дарга, дэд даргын бүрэн эрх дараах тохиолдолд дуусгавар болно:

9.2.1. дарга, дэд даргын сонгуульт хугацаа дууссан;

9.2.2. бүрэн эрхээсээ татгалзах тухай хүсэлтээ Зөвлөлд бичгээр ирүүлснийг Зөвлөлийн нийт гишүүний 51 ба түүнээс дээш хувь зөвшөөрсөн;

9.2.3. Зөвлөлийн нийт гишүүний 51 ба түүнээс дээш хувь нь бүрэн эрхийг нь дуусгавар болгох тухай үндэслэл бүхий санал бичгээр гаргасан.

9.3. Зөвлөлийн дарга, дэд дарга энэ дүрмийн 9.2.3-т заасан саналд ажлын 5 өдрийн дотор хариу тайлбар өгөх үүрэгтэй.

**ГУРАВДУГААР БҮЛЭГ**

**ҮНДЭСНИЙ ЗОХИЦУУЛАХ ЗӨВЛӨЛИЙН ҮЙЛ АЖИЛЛАГАА**

**Арав.Үндэсний зохицуулах зөвлөлийн үндсэн үйл ажиллагаа**

10.1. Зөвлөлийн үндсэн үйл ажиллагаа нь Глобаль сангийн дэмжлэгтэй хэрэгжүүлэх төсөл боловсруулах үйл явц, батлагдсан төслийн хэрэгжилт болон хэрэгжиж дуусаж байгаа төслийн үйл явцад ерөнхий хяналт тавих, хөтөлбөрийн түншлэл болон олон салбар, чиглэлийн оролцоог дэмжих үндэсний зөвшилцлийн багийн үүрэг гүйцэтгэх үйл ажиллагаа байна.

10.2. Зөвлөлийн шийдвэр ил тод, нээлттэй байна.

**Арван нэг.Үндэсний зохицуулах зөвлөлийн бүрэн эрх**

11.1. Зөвлөл дараах бүрэн эрхийг хэрэгжүүлнэ:

11.1.1. үндэсний хэмжээнд хэрэгжүүлэх төсөл, хөтөлбөрт шаардагдах санхүүжилт болон стратегийн саналыг нэгтгэж, Глобаль санд холбогдох хүсэлтийг тавих;

11.1.2. хэрэгжиж байгаа төсөл, хөтөлбөрийн үйл ажиллагааг уялдуулан зохицуулах, дахин төлөвлөлт хийх;

11.1.3. нэг буюу түүнээс дээш байгууллагыг Глобаль сангийн төслийн үндсэн хүлээн авагчаар нэр дэвшүүлж сонгон шалгаруулалтыг хуулийн дагуу явуулах;

11.1.4. үндсэн хүлээн авагчийн хөтөлбөрийн /ажлын/ хэрэгжилтийн гүйцэтгэлд хяналт тавих;

11.1.5. дахин төлөвлөлтийн хүсэлтийг үндсэн хүлээн авагчаас 14 хоногийн өмнө хүлээн авч танилцан хэлэлцэж шийдвэрлэх;

11.1.6. Зөвлөлийн жилийн ажлын төлөвлөгөөг батлан, хэрэгжилтэд хяналт тавих;

11.1.7. төслийн хэрэгжилтэд хяналт тавих, хэлэлцүүлэг хийх, үйл ажиллагааны төлөвлөгөө, ханган нийлүүлэх, төлөвлөгөөг өөрчлөх болон шаардлагатай бусад нэмэлт, өөрчлөлтийг тухай бүр нь оруулах;

11.1.8. үндсэн хүлээн авагч болон салбар хүлээн авагчийн тайлангийн үйл ажиллагаатай танилцах, зөвлөмж, чиглэл өгөх, холбогдох шийдвэр гаргах, тайланг Зөвлөлийн хурлаар хэлэлцүүлэх;

11.1.9. тайлан болон холбогдох мэдээллийг үндсэн хүлээн авагч байгууллагаас тогтмол хүлээн авч танилцаж байх;

11.1.10. Глобаль сангийн шаардлагыг үндэсний хууль тогтоомжийн дагуу хэрэгжүүлж, журамд заасан үйл ажиллагааг ерөнхий удирдлагаар хангаж, үндсэн хүлээн авагч болон салбар хүлээн авагчийн төсөл хэрэгжүүлж байгаа байдалд хяналт тавьж, төсөл, хөтөлбөрийн хэрэгжилтэд тулгарсан саад бэрхшээлийг цаг алдалгүй шийдвэрлэж, цаашид авах арга хэмжээнд хяналт тавих;

11.1.11. Глобаль сангийн дэмжлэгтэйгээр төсөл хэрэгжүүлж байгаа үндсэн хүлээн авагч болон салбар хүлээн авагчийн төслийн үйл ажиллагаатай танилцах, шаардлагатай гэж үзвэл 10-аас илүүгүй гишүүний бүрэлдэхүүнтэй хяналт шалгалтыг хийх;

11.1.12. Глобаль сангийн зүгээс ДОХ, сүрьеэгийн төслийн хүрээнд тавьж байгаа саналд хариу илгээх;

11.1.13. шинээр хэрэгжих төсөл батлагдах бүрд тухайн төслийн хэрэгжилтийг хариуцах нэг болон түүнээс дээш тооны үндсэн хүлээн авагч байгууллага болон төсөл хэрэгжүүлэх нэгжийг зохих журмын дагуу ил тод, нээлттэй зарчмаар сонгох шалгаруулах;

11.1.14. шинээр хэрэгжих төсөл батлагдах бүрд тухайн төслийг хэрэгжүүлэх нэг болон түүнээс дээш тооны салбар хүлээн авагч байгууллагыг сонгон шалгаруулахад саналын эрхтэй оролцох;

11.1.15. Глобаль сангийн дэмжлэгтэй төсөл, хөтөлбөрийн хэрэгжилтэд ерөнхий хяналт тавьж, үндсэн хүлээн авагч болон салбар хүлээн авагч байгууллагуудын үйл ажиллагаанд хяналт шинжилгээ, үнэлгээ хийгдсэн эсэхийг нягтлах;

11.1.16. шаардлагатай тохиолдолд нэг ба түүнээс дээш тооны үндсэн хүлээн авагчын төсөл хэрэгжүүлэх төлөвлөгөөнд оруулах томоохон өөрчлөлт болон санхүүжилтийн дахин төлөвлөлтийг хэлэлцэн батлах;

11.1.17. Глобаль санд мэдүүлэх үндсэн хүлээн авагчийн үйл ажиллагааны явцын тайлантай танилцах;

11.1.18. Зөвлөлийн үйл ажиллагааны чиг үүргээ сайжруулах зорилгоор Зөвлөлийн дүрмийг шинэчлэн батлах, эсхүл нэмэлт, өөрчлөлт оруулах.

11.2. Үндсэн хүлээн авагч нь салбар хүлээн авагчийг сонгон шалгаруулах үйл ажиллагаанд Зөвлөлийн оролцоог хангаж, баталгаажуулна.

**Арван хоёр.Үндэсний зохицуулах зөвлөлийн үйл ажиллагааны**

**зохион байгуулалтын хэлбэр, журам**

12.1. Зөвлөлийн үйл ажиллагааны зохион байгуулалтын үндсэн хэлбэр нь хуралдаан байна.

12.2. Зөвлөл ээлжит хурлаа улиралд нэгээс доошгүй удаа, жилд дөрвөөс доошгүй удаа зохион байгуулна.

12.3. Шаардлагатай тохиолдолд ээлжит бус хурлыг зарлан хуралдуулж болно.

12.4. Зөвлөлийн хурлын тов, хурлаар хэлэлцэх асуудлын жагсаалт болон бусад холбогдох материалыг хурал болохоос ажлын 5 өдрийн өмнө гишүүдэд хүргүүлсэн байна.

12.5. Зөвлөлийн хуралд Зөвлөлийн гишүүдийн 51 ба түүнээс дээш хувь хүрэлцэн ирсэн бол тухайн хурлыг хүчинтэйд тооцно.

12.6. Зөвлөлийн гишүүн хуралд биечлэн оролцох боломжгүй тохиолдолд хурлын материалтай урьдчилан танилцаж саналаа бичгээр ирүүлж хурлын тэмдэглэлд тусгуулж болно.

12.7. Зөвлөлийн хурлыг цахим хэлбэрээр зохион байгуулж болох бөгөөд хурлыг цахим хэлбэрээр зохион байгуулахтай холбогдсон журмыг энэ журмын 12.14-т заасан Зөвлөлийн хурлын дэгээр зохицуулна.

12.8. Зөвлөлийн гишүүн бус дараах талыг Зөвлөлийн хуралд саналын эрхгүйгээр оролцуулж болно:

12.8.1. үндсэн хүлээн авагчийн төлөөлөл;

12.8.2. салбар хүлээн авагчийн төлөөлөл;

12.8.3. Глобаль сангийн орон нутгийн агентын төлөөлөл;

12.8.4. хөтөлбөр зохицуулах нэгжийн төлөөлөл.

12.9. Зөвлөлийн гишүүн Зөвлөлийн хуралд хэлэлцэх асуудалтай холбоотойгоор 2 хүртэлх сонирхогч этгээдийг тухайн асуудлыг хэлэлцүүлэх үед урилгаар оролцуулж болох бөгөөд энэ тохиолдолд хуралд оролцуулагч сонирхогч этгээдийн нэрсийг энэ журмын 18.1-д заасан Ажлын албанд урьдчилан мэдэгдсэн байна.

12.10. Зөвлөлийн дарга, дэд дарга нь бусад холбогдох салбараас Зөвлөлийн хуралд оролцуулахаар урьсан этгээдийг гишүүдийн саналыг үндэслэн хурлын хэлэлцэх асуудлын хүрээнд оролцуулна.

12.11. Зөвлөлийн хурлыг Монгол Улсын төрийн албан ёсны хэл болох монгол хэлээр явуулна.

12.12. Ажлын алба өмнөх хурлаас гарсан шийдвэр, түүний хэрэгжилтийг танилцуулна.

12.13. Энэ дүрэмд болон Зөвлөлийн хурлын дэгд өөрөөр заагаагүй бол хурлаар хэлэлцсэн асуудлыг тухайн хуралд оролцсон гишүүдийн 51 ба түүнээс дээш хувийн саналаар шийдвэрлэнэ.

12.14. Зөвлөлийн гишүүд Зөвлөлийн хурлын дэгээ хэлэлцэн батална.

12.15. Зөвлөлийн хурлын явцыг хурлын тэмдэглэлд тэмдэглэх бөгөөд хурлын тэмдэглэлд дараах мэдээллийг тэмдэглэнэ:

12.15.1. хурал болсон газар, он, сар, өдөр, дугаар;

12.15.2. хурал даргалагчийн нэр;

12.15.3. хурлын ирц;

12.15.4. хурлаар хэлэлцсэн асуудал;

12.15.5. санал хураалтын дүн /хэлэлцсэн асуудал тус бүрээр зөвшөөрсөн, татгалзсан саналын тоо, гишүүний нэр/, гарсан шийдвэрийн бүрэн томьёолол;

12.15.6. хурлын тэмдэглэл хөтлөгчийн нэр, гарын үсэг, хурлын тэмдэглэлийг баталгаажуулсан хурал даргалагчийн гарын үсэг.

12.16. Зөвлөлийн гишүүн Зөвлөлийн хурлын хөтөлбөр тараагдсанаас хойш ажлын 7 өдрийн дотор хурлын тэмдэглэлийн талаар саналаа бичгээр болон цахимаар илэрхийлж болох бөгөөд санал ирүүлээгүй бол хурлын тэмдэглэлийг Зөвлөлийн дарга гарын үсэг зурж баталгаажуулна.

**ДӨРӨВДҮГЭЭР БҮЛЭГ**

**ҮНДЭСНИЙ ЗОХИЦУУЛАХ ЗӨВЛӨЛИЙН ХОРООД**

**Арван гурав.Үндэсний зохицуулах зөвлөлийн хороод**

13.1. Зөвлөл нь Гүйцэтгэх хороо, Хяналтын хороо болон Ашиг сонирхлын зөрчлийг зохицуулах хороотой байна.

13.2. Энэ дүрмийн 13.1-д заасан хороо бүр 5 гишүүний бүрэлдэхүүнтэй байна.

**Арван дөрөв.Гүйцэтгэх хороо**

14.1. Зөвлөл үйл ажиллагаагаа тасралтгүй, хэвийн явуулах үүднээс гүйцэтгэх чиг үүрэг бүхий Гүйцэтгэх хороо байгуулж ажиллуулна.

14.2. Гүйцэтгэх хорооны бүрэлдэхүүнд Зөвлөлийн дарга, дэд дарга, Хяналтын хорооны дарга, Ашиг сонирхлын зөрчлийг зохицуулах хорооны дарга болон Зөвлөлийн бүрэлдэхүүний халдварт өртсөн иргэд /олон нийт/-ийн төлөөлөл байна.

14.3. Гүйцэтгэх хороог Зөвлөлийн дарга удирдана.

14.4. Гүйцэтгэх хорооны чиг үүргийн хүрээг Зөвлөлийн хурлаар тогтооно.

14.5. Гүйцэтгэх хороо шийдвэрээ Зөвлөлийн гишүүдэд цахим хэлбэрээр болон Зөвлөлийн хуралд танилцуулна.

14.6. Зөвлөлийн ээлжит хурлаар шийдвэрлэх шаардлагатай асуудал үүссэн тохиолдолд Гүйцэтгэх хорооны шийдвэр гаргах эрх нь Зөвлөлийн дараагийн ээлжит хурал болтол хязгаарлагдана.

14.7. Гүйцэтгэх хорооны гишүүн хүндэтгэн үзэх шалтгааны улмаас Гүйцэтгэх хорооны хуралд оролцох боломжгүй бол саналаа цахимаар ирүүлж болно.

14.8. Гүйцэтгэх хорооны хуралд гишүүн 2 ба түүнээс дээш удаа хүндэтгэн үзэх шалтгаангүйгээр оролцоогүй тохиолдолд түүнийг гүйцэтгэх хорооны гишүүнээс хасна.

**Арван тав.Хяналтын хороо**

15.1. Зөвлөл Глобаль сангийн дэмжлэгтэй хэрэгжиж байгаа төслийн хэрэгжилтэд санхүү, хүний нөөц, менежмент, гүйцэтгэлийн хяналт хийх үйл ажиллагааг төлөвлөх, хяналт явуулах саналыг Зөвлөлийн хурлаар хэлэлцүүлэн шийдвэрлэх чиг үүрэг бүхий Хяналтын хороог байгуулж ажиллуулна.

15.2. Хяналтын хорооны гишүүдийг таван салбарын төлөөлөлтэйгээр 2 жилийн хугацаатайгаар Зөвлөлийн хурлаар, хуралд оролцсон нийт гишүүний 51 ба түүнээс дээш хувийн саналаар сонгоно.

15.3. Хяналтын хорооны бүрэлдэхүүнд үндсэн хүлээн авагчийн хяналт шинжилгээ, үнэлгээ, ханган нийлүүлэлт, санхүүгийн асуудал хариуцсан нэгжийн төлөөлөл байж болно.

15.4. Хяналтын хороо нь үйл ажиллагаа, цаг хугацаа болон Зөвлөлийн төсөвт хяналтын зардлыг нарийвчлан тусгасан хяналтын төлөвлөгөөтөй байх бөгөөд уг төлөвлөгөөний биелэлтийг Зөвлөлийн нийт гишүүнд цахим хэлбэрээр болон Зөвлөлийн хуралд танилцуулна.

15.5. Зөвлөл болон Хяналтын хороо нь үйл ажиллагаагаа явуулахдаа Хяналтын хорооны гишүүн бус этгээд, халдварт өртсөн иргэд /олон нийт/-ийн төлөөлөл, эсхүл эрсдэлт бүлгийн хүн амаас гаргасан санал, зөвлөмжийг хүлээн авна.

15.6. Хяналтын хороо Глобаль сангийн баталсан хяналтын удирдамж, хөтөлбөрийг үйл ажиллагаандаа баримтлан ажиллана.

**Арван зургаа.Ашиг сонирхлын зөрчлийг зохицуулах хороо**

16.1. Зөвлөл үйл ажиллагаагаа ил тод, нээлттэй, ашиг сонирхлын зөрчилгүй явуулах үүднээс Ашиг сонирхлын зөрчлийг зохицуулах хороогбайгуулж ажиллуулна.

16.2. Ашиг сонирхлын зөрчлийг зохицуулах хорооны бүрэлдэхүүнийг гурван өөр салбарын төлөөлөлтэйгээр 2 жилийн хугацаатайгаар Зөвлөлийн хурлаар, тухайн хуралд оролцсон нийт гишүүний олонхийн саналаар сонгоно.

16.3. Ашиг сонирхлын зөрчлийг зохицуулах хороо “Ашиг сонирхолын зөрчлийг зохицуулах журам”-ын хэрэгжилтийг хангаж ажиллах үүрэгтэй.

16.4. Ашиг сонирхлын зөрчлийг зохицуулах хороо шийдвэрээ Зөвлөлийн гишүүдэд цахим хэлбэрээр болон Зөвлөлийн хуралд танилцуулна.

**Арван долоо.Зөвлөлийн техникийн ажлын хэсэг**

17.1. Зөвлөлийн хурал болон Гүйцэтгэх хорооны хурлаас тодорхой үйл ажиллагаа гүйцэтгэх зорилгоор Техникийн ажлын хэсгийг түр байгуулж, шаардлагатай тохиолдолд Иргэний хуульд заасны дагуу ажил гүйцэтгүүлэх гэрээ байгуулан ажиллуулж болно.

17.2. Техникийн ажлын хэсэг санал боловсруулах, зөвлөн чиглүүлэх үүрэгтэй бөгөөд шийдвэр гаргах эрхгүй байна.

17.3. Техникийн ажлын хэсэг 3 хүртэлх хүний бүрэлдэхүүнтэй байх бөгөөд гишүүд дундаасаа ердийн олонхийн саналаар даргаа сонгоно.

17.4. Техникийн ажлын хэсэг дараах чиг үүргийг хэрэгжүүлэхэд нь Зөвлөлд дэмжлэг үзүүлнэ:

17.4.1. Глобаль санд өргөн мэдүүлэх төсөл боловсруулах;

17.4.2. холбогдох дүрэм, журамд нэмэлт, өөрчлөлт оруулах санал боловсруулах;

17.4.3. Зөвлөлөөс болон Зөвлөлийн дарга, дэд даргаас өгсөн бусад чиг үүргийг биелүүлэх.

**ТАВДУГААР БҮЛЭГ**

**ҮНДЭСНИЙ ЗОХИЦУУЛАХ ЗӨВЛӨЛИЙН АЖЛЫН АЛБА**

**Арван найм.Ажлын алба**

18.1. Зөвлөл өдөр тутмын үйл ажиллагагааг нь уялдуулан зохицуулах, туслах чиг үүрэг бүхий ажлын албатай байна.

18.2. Зөвлөлийн ажлын алба энэ дүрмийн 3.1.1-3.1.3, 3.1.7-д заасан Зөвлөлийн үйл ажиллагааны зарчмыг мөрдөж ажиллана.

18.3. Ажлын алба зохицуулагч болон туслах ажилтантай байна.

18.4. Ажлын алба Зөвлөлийн дарга, дэд даргын шууд удирдлагын доор ажиллах бөгөөдГүйцэтгэх хороо, Хяналтын хороо болон Ашиг сонирхлын зөрчлийг зохицуулах хорооны үйл ажиллагаанд дараах дэмжлэг үзүүлнэ:

18.4.1. Зөвлөлийн гишүүд, олон талт хамтрагч болон түнш байгууллагууд болох Глобаль сан, Сангийн орон нутгийн агенттай уялдаа холбоотой ажиллах;

18.4.2. Зөвлөлийн гишүүнчлэл, Зөвлөлийн хороод, ажлын хэсгийн гишүүдтэй холбоотой асуудлаар Зөвлөлийн дарга, дэд дарга, гишүүдийг мэдээллээр хангах;

18.4.3. Зөвлөлийн дарга, дэд дарга, Зөвлөлийн хороод болон техникийн ажлын хэсгээс даалгасан бусад чиг үүргийг хэрэгжүүлэх;

18.4.4. Зөвлөлийн хурлын зохион байгуулалтын бэлтгэлийг хангах, холбогдох тайлан, мэдээлэл болон танилцуулгын эхийг бэлтгэх;

18.4.5. Зөвлөлийн хурлын тэмдэглэлийг монгол, англи хэлээр хөтөлж, хурал болсноос хойш ажлын 5 өдөрт багтаан холбогдох баримт бичиг, материалын хамт гишүүдэд цахим болон бусад хэлбэрээр тарааж, гишүүдийн өгсөн саналыг тусган баталгаажуулах;

18.4.6. Зөвлөлийн гишүүн, Глобаль сан, үндсэн хүлээн авагч болон бусад хамтрагч байгууллагыг холбогдох баримт бичиг, материал болон шаардлагатай мэдээллээр хангах, шаардлагатай үед хөтөлбөр зохицуулах нэгж болон салбар хүлээн авагчтай холбон ажиллах;

18.4.7. төсөл боловсруулах багийн ажилд дэмжлэг үзүүлэх, төслийн санал боловсруулах ажлыг зохион байгуулах, Зөвлөлөөр батлагдсан төслийн саналыг Глобаль санд хүргүүлэх;

18.4.8. Зөвлөлийн цахим хуудсыг тогтмол ажиллуулж, Зөвлөлийн үйл ажиллагаатай холбоотой мэдээллийг тухай бүр холбогдох байгууллага, иргэд олон нийтэд нээлттэй, хүртээмжтэй байдлаар хүргэх;

18.4.9. Ажлын албаны тухайн жилийн үйл ажиллагааны төлөвлөгөө болон төсвийг боловсруулж батлуулах, үйл ажиллагааны болон санхүүгийн тайланг тухай бүр нь Зөвлөлийн хуралд танилцуулах;

18.4.10. Зөвлөлийн шинээр сонгогдсон гишүүнд үйл ажиллагааны чиг баримжаа олгох ажлыг зохион байгуулах;

18.4.11. Глобаль сангийн буцалтгүй тусламжаар төсөл хэрэгжих хугацаанд “Ашиг сонирхлын зөрчлийг зохицуулах журам”-ын хэрэгжилтийг хангах, хэрэгжилтийн тайланг Зөвлөлийн хурлаар хэлэлцүүлэн баталгаажуулж Глобаль сангийн хүсэлтээр илгээх;

18.4.12. Ажлын албаны ажилтнуудын өдөр тутмын ажил үүргийг зохицуулах ажлын байрны тодорхойлолтыг Гүйцэтгэх хорооны хурлаар батлуулж, мөрдөж ажиллах;

18.4.13. Зөвлөлийн үйл ажиллагааны баримт бичгийг архивлаж, тухайн жилийн нэгдүгээр улиралд багтаан эрүүл мэндийн салбарын төв архивт холбогдох журмын дагуу шилжүүлэх;

18.4.14. төсөл хэрэгжүүлэх сонгон шалгаруулалтыг нээлттэй зарлах, сонгон шалгаруулалт явуулахтай холбоотой мэдээлэл болон Ажлын албаны санхүүгийн үйл ажиллагаа нь Шилэн дансны хуулийн дагуу олон нийтэд ил тод, нээлттэй байх.

18.5. Ажлын албаны үйл ажиллагааг Глобаль сангийн Улс орнуудын үндэсний зохицуулах зөвлөлийг хариуцсан албаас санхүүжүүлнэ.

**ЗУРГАДУГААР БҮЛЭГ**

**БУСАД АСУУДАЛ**

**Арван ёс.Үндэсний зохицуулах зөвлөлийн дүрэмд өөрчлөлт оруулах**

19.1. Үндэсний зохицуулах зөвлөлийн дүрэмд нэмэлт, өөрчлөлт оруулах асуудлыг Зөвлөлийн хурлаар шийдвэрлэх бөгөөд Зөвлөлийн нийт гишүүний олонхийн саналаар шийдвэр хүчин төгөлдөр болно.

**Хорь.Бусад**

20.1. Энэ дүрмээр зохицуулаагүй бусад асуудлыг Монгол Улсын хууль тогтоомжид нийцүүлэн Глобаль сангаас гаргасан удирдамжийн дагуу зөвшилцөх замаар шийдвэрлэнэ.

---оОо---